กรุงเทพมหานคร เร่งฟื้นฟูป่าชายเลนคืนสภาพความสมดุลของระบบนิเวศ ป้องกันการกัดเซาะชายฝั่งบางขุนเทียน
พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยว่า กรุงเทพมหานครได้ดำเนินการป้องกันและแก้ไขปัญหาการกัดเซาะชายฝั่งทะเลในเขตบางขุนเทียน ที่มีความยาวของชายฝั่งประมาณ 4.7 กิโลเมตร มีสภาพเป็นป่าชายเลนและมีปัญหาการกัดเซาะชายฝั่ง ทำให้พื้นที่ร่นเข้ามากว่า 1,000 เมตร  กรุงเทพมหานคร ดำเนินการป้องกันการกัดเซาะชายฝั่งตั้งแต่ปี  2534  ประกอบด้วย การก่อสร้างคันหินทิ้งชายฝั่ง  การป้องกันการกัดเซาะชายฝั่งด้วยมาตรการชั่วคราว โดยการปักไม้ไผ่เพื่อเป็นแนวชะลอคลื่นและรณรงค์การปลูกป่าชายเลน  มีการจัดทำรายงานการวิเคราะห์ผลกระทบสิ่งแวดล้อม (EIA) เพื่อขอก่อสร้างโครงการคันหิน เสนอต่อคณะกรรมการสิ่งแวดล้อมแห่งชาติ ปัจจุบันอยู่ระหว่างของบประมาณ เพื่อดำเนินการโครงการป้องกันและแก้ไขปัญหาการกัดเซาะชายฝั่งทะเลบางขุนเทียนกรุงเทพมหานครและศูนย์สำรวจและเฝ้าระวังชายฝั่ง เมื่อโครงการฯ แล้วเสร็จ จะเร่งดำเนินการฟื้นฟูป่าชายเลน คืนความสมดุลของระบบนิเวศป่าชายเลน เพื่อดูดซับก๊าซคาร์บอนไดออกไซด์ รวมถึงเป็นแหล่งอาหารเป็นแหล่งอนุบาลตัวอ่อนของสัตว์หลากหลายชนิด ตลอดจนเป็นแหล่งศึกษาและเรียนรู้ธรรมชาติเชิงนิเวศที่สำคัญของกรุงเทพมหานครต่อไป